Návrh na vyčlenenie prostriedkov z rozpočtovej rezervy vlády
na humanitárnu pomoc pre Indonéziu

Správa o zemetrasení v Indonézii
V okolí mesta Yogjakarta na západnej Jáve v Indonézii došlo dňa 27. mája 2006 v ranných hodinách k zemetraseniu v rozsahu 6,3 stupňa Richterovej stupnice. Podľa posledných správ pri zemetrasení zahynulo okolo 5 400 ľudí, zranenia utrpelo vyše 20 000 obyvateľov. V postihnutej oblasti bolo zničených a poškodených vyše 60 000 domov a príbytkov, v dôsledku čoho zostalo bez prístrešia 200 000 ľudí. Vláda a miestne úrady zabezpečujú záchranné práce, letisko v Yogjakarte prijíma iba lety s humanitárnou pomocou. Indonézska vláda vyhlásila 28. mája 2006 v postihnutej oblasti výnimočný stav, ktorý má podľa viceprezidenta J. Kallu potrvať 3 mesiace. Podľa informácie ZÚ SR v Jakarte medzi obeťami zemetrasenia nie sú slovenskí občania. Dvaja občania SR, ktorí sa počas zemetrasenia nachádzali v postihnutej oblasti, odcestovali 29. mája naspäť do vlasti.

Pomoc pri odstraňovaní následkov zemetrasenia
Indonézska strana sa prostredníctvom svojho ministerstva zahraničných vecí dňa 28. mája 2006 obrátila na zastupiteľské úrady krajín EÚ a USA v Jakarte s výzvou na humanitárnu pomoc. Poskytnutie záchranných tímov už Indonézska vláda nepožaduje, pomoc by sa mal sústrediť na núdzovú rekonštrukciu a hygienu, zdravotnícku pomoc a ďalšie základné potreby ľudí, ktorí prišli o rodiny a domov – predovšetkým prostredníctvom poskytnutia finančnej pomoci. Vítané sú predovšetkým lieky, hlavne antibiotiká, zdravotnícki pracovníci, potraviny pre deti, dezinfekčné prostriedky a prostriedky pre núdzové ubytovanie. Kontaktným miestom je Národný úrad pre koordináciu pomoci (Bakornas). 
Medzi zahraničných darcov, ktorí prisľúbili, resp. už realizujú pomoc patria najmä: Japonsko (10 mil. USD), Európska únia (už poskytla 3 mil EUR a celkovo prisľúbila 7 mil. EUR), Veľká Británia (4,3 mil EUR), Saudská Arábia (5 mil USD), Švédsko (2,3 mil. EUR), USA (2,5 mil USD), Austrália (2,3 mil USD), Grécko (200 tis. EUR), ČR (5 mil. CZK), Estónsko (32 tis. EUR) a i. 

Súhrnné údaje o zemetrasení v Indonézii 

Miesto: 	Bantul, stredná Jáva, Indonézia
Počet mŕtvych: 	5 400
Zranených: 	20-tisíc
Zničených domov a prístreší: 	38 996
Poškodených budov: 	23 632
Bez strechy nad hlavou: 	200-tisíc ľudí
Odhad nákladov na rekonštrukciu: 	110 miliónov USD 

Pripravovaná vládna humanitárna pomoc SR
Útvar civilnej ochrany Ministerstva vnútra SR zvolal dňa 29.5. 2006 koordinačnú poradu, ktorej sa zúčastnili aj zástupcovia Ministerstva zahraničných vecí SR, Správy štátnych hmotných rezerv, Slovenského Červeného kríža (SČK), firmy Medika SK a slovenskej Platformy mimovládnych rozvojových organizácií. Z porady vyplynulo, že slovenská strana (Útvar civilnej ochrany) má k dispozícii humanitárny materiál (stany, nosítka, lehátka) a lieky (antibiotiká), ponúkané Medikou SK za úplatu, nemá však prostriedky na leteckú prepravu materiálu do Indonézie. Existuje možnosť prepravy materiálu do Indonézie loďou, táto možnosť je však časovo náročná (cca do 30 dní). SČK vyhlásil verejnú zbierku na pomoc ľuďom, postihnutým katastrofou. Má tiež záujem aj o vyslanie zdravotníckeho tímu (6 ľudí) do poľnej nemocnice Červeného kríža, ktorá sa sťahuje z Acehu (západná Sumatra) na Jávu. 

Aktivity slovenských humanitárnych orgnaizácií
Celkovo 6 slovenských humanitárnych organizácií (ADRA SK, o.z. Človek v ohrození, Slovenská katolícka Charita, Slovenský Červený kríž, Slovenský výbor pre UNICEF) vyhlásili verejnú zbierku na pomoc postihnutým oblastiam. Humanitárnu pomoc budú realizovať v spolupráci s partnerskými, resp. miestnymi a organizáciami.